Document ID: 32013D0269

SKLEP SVETA 2013/269/SZVP
z dne 27. maja 2013
o pooblastitvi držav članic, da v interesu Evropske unije podpišejo Pogodbo o trgovini z orožjem
SVET EVROPSKE UNIJE JE -
ob upoštevanju Pogodbe o delovanju Evropske unije ter zlasti členov 114 in 207(3) v povezavi s členom 218(5) Pogodbe,
ob upoštevanju predloga Evropske komisije,
ob upoštevanju naslednjega:
(1)
Svet je 11. marca 2013 pooblastil Komisijo, da se v okviru Združenih narodov pogaja za Pogodbo o trgovini z orožjem, in sicer glede zadev, ki so v izključni pristojnosti Unije.
(2)
Generalna skupščina Združenih narodov je 2. aprila 2013 sprejela besedilo Pogodbe o trgovini z orožjem. Generalna skupščina je poleg tega od generalnega sekretarja kot depozitarja pogodbe zahtevala, naj omogoči, da bo Pogodba od 3. junija 2013 odprta za podpis, in vse države pozvala, naj razmislijo o tem, da bi postale njene podpisnice, nato pa v skladu s svojimi ustavnimi postopki čim prej tudi njene pogodbenice.
(3)
Cilj Pogodbe je vzpostaviti najvišje možne skupne mednarodne standarde za ureditev ali izboljšanje ureditve mednarodne trgovine s konvencionalnim orožjem, preprečiti in odpraviti nedovoljeno trgovino s konvencionalnim orožjem ter preprečiti njeno preusmeritev. Države članice so izrazile zadovoljstvo z izidom pogajanj in pripravljenost, da pogodbo nemudoma podpišejo.
(4)
Nekatere določbe Pogodbe se nanašajo na zadeve, ki so v izključni pristojnosti Unije, saj spadajo v področje uporabe skupne trgovinske politike ali vplivajo na pravila notranjega trga za prenos konvencionalnega orožja in eksploziva.
(5)
Evropska unija ne more podpisati pogodbe, saj so lahko njene pogodbenice samo države.
(6)
Zato bi moral Svet v skladu s členom 2(1) Pogodbe o delovanju Evropske unije v zvezi s tistimi zadevami, ki so v izključni pristojnosti Unije, države članice pooblastiti, da v interesu Unije podpišejo Pogodbo o trgovini z orožjem -
SPREJEL NASLEDNJI SKLEP:
Člen 1
Države članice imajo pooblastilo, da v zvezi s tistimi zadevami, ki so v izključni pristojnosti Unije, v interesu Unije podpišejo Pogodbo o trgovini z orožjem.
Člen 2
Države članice so pozvane, da Pogodbo o trgovini z orožjem podpišejo na slovesni prireditvi 3. junija 2013 v New Yorku ali v najkrajšem možnem času.
Člen 3
Ta sklep je naslovljen na države članice.
V Bruslju, 27. maja 2013

Labels: 18
5